**OBRAZLOŽENJE OPĆEG DIJELA PRORAČUNA GRADA OMIŠA ZA 2024. GODINU**

1. **Prihodi**

Po ovom prijedlogu Proračuna, porezni prihodi planiraju se u istom iznosu kao i tekuće 2023. godine, unatoč poreznoj reformi koja znatno utječe na prihod od poreza na dohodak.

Naime, Zakonom o izmjenama i dopuni Zakona o lokalnim porezima („Narodne novine“ broj 114/23), kojeg je Hrvatski sabor donio 28. rujna 2023. godine, ukinut je prirez porezu na dohodak kao jedan od poreza koje su, temeljem dosadašnjih odredbi Zakona o lokalnim porezima („Narodne novine“ broj 115/16, 101/17 i 114/22) mogle uvesti jedinice lokalne samouprave (gradovi i općine). Istoga dana donesen je i Zakon o izmjenama i dopunama Zakona o porezu na dohodak („Narodne novine“ broj 114/23), kojim su, pored ostalog, slijedom navedenog ukidanja prireza porezu na dohodak ukinute i odredbe dosadašnjeg Zakona o porezu na dohodak („Narodne novine“ broj 115/16, 106/18, 121/19, 32/20, 138/20 i 151/22), kojima je bilo propisano da se porez na dohodak uvećava za iznos prireza porezu na dohodak.

Prirez porezu na dohodak je vrijednosno značajan izvor prihoda jedinica lokalne samouprave, pri čemu su, sukladno dosadašnjim propisima jedinice lokalne samouprave odnosno gradovi i općine mogli samostalno odlučivati o njegovu uvođenju, kao i o visini stope prireza porezu na dohodak unutar zakonom propisanog raspona do 12% za grad veličine Grada Omiša.

U tom smislu je, sukladno dosadašnjim zakonskim odredbama, još uvijek važećom Odlukom o gradskim porezima (NN RH 84/17, 8/18 i 121/19 te Službeni glasnik Grada Omiša - pročišćeni tekst 2/21) kao jedan od gradskih poreza utvrđen upravo prirez porezu na dohodak, s propisanom stopom od 8%.

Kako bi se jedinicama lokalne samouprave nadoknadio značajan gubitak prihoda uslijed ukidanja prireza porezu na dohodak, odredbama izmijenjenog Zakona o porezu na dohodak („Narodne novine“ broj 115/16, 106/18, 121/19, 32/20, 138/20, 151/22 i 114/23) Zakon je gradovima i općinama omogućio da svojim odlukama samostalno upravljaju visinom stopa poreza na dohodak odnosno da propišu visinu stope ovoga poreza u Zakonom utvrđenim granicama za godišnje dohotke (dohodak od nesamostalnog rada, samostalne djelatnosti i drugi dohodak koji se ne smatra konačnim), a u svrhu postizanja ciljane visine prihoda potrebnih za nesmetano provođenje i ostvarivanje propisima utvrđenih poslova i zadataka jedinica lokalne samouprave.

Potrebno je napomenuti da su navedene zakonske izmjene donesene radi povećanja fiskalne autonomije jedinica lokalne samouprave u poreznim prihodima, kakvu ima većina zemalja u svijetu, pri čemu će lokalne jedinice moći samostalno, svojim odlukama, upravljati visinom poreznih stopa za godišnje dohotke koje ostvaruju fizičke osobe, a što je u skladu s Europskom poveljom o lokalnoj samoupravi. Naime, prema navedenoj Povelji najmanje dio prihoda lokalnih jedinica mora proizlaziti iz poreza i naknada, stope kojih, u granicama utvrđenim Zakonom, određuju same lokalne jedinice.

Pored ukidanja prireza porezu na dohodak, Zakonom su u odnosu na godišnje dohotke utvrđene i slijedeće promjene:

* povećan je iznos mjesečnog osnovnog osobnog odbitka sa sadašnjih 530,90 eura na 560,00 eura (povećanje za 5,5%) te su povećani iznosi osobnog odbitka za uzdržavane članove obitelji i djecu (povećanje u prosjeku za 27,7%) te invalidnost (povećanje u prosjeku za 19,5%),
* povećanje iznosa mjesečne porezne osnovice na koju se obračunava niža stopa poreza (sada je niža stopa 20%) sa sadašnjih 3.982 eura na 4.200,00 eura (povećanje za 5,5%), odnosno povećanje godišnje porezne osnovice s 47.780 eura na 50.400,00 eura, neće znatnije utjecati na gradske porezne prihode, jer broj obveznika koji sada podliježu oporezivanju po obje stope je 18. Citiranim promjenama cilj je smanjiti porezno opterećenje i povećati neto primanja odnosno raspoloživi dohodak poreznih obveznika.

Međutim, navedenim izmjenama zakonskih propisa posljedično će se smanjiti prihodi od poreza i prireza na dohodak za Grad Omiš koji sada čine 39% prihoda poslovanja umanjenih za pomoći. Povećanje osobnih odbitaka izravno utječe na smanjenje porezne osnovice za obračun poreza na dohodak, a daljnje smanjenje prihoda očekuje se zbog ukidanja prireza porezu na dohodak koji za 2022. godinu iznosi 270.522 €.

Procjena je da će zbog povećanja osobnih odbitaka i povećanja porezne osnovice na koju se primjenjuje niža stopa poreza na dohodak, od iduće godine prihodi od poreza na dohodak biti manji za cca 300 tisuća eura, a da će zbog ukidanja prireza porezu na dohodak, koji sada iznosi 8%, prihodi od poreza na dohodak biti manji za još 70 tisuća eura, što ukupno dovodi do smanjenja poreznih prihoda za cca 370 tisuća eura. Pritom je potrebno naglasiti da se radi o značajnom gubitku poreznih prihoda kojima se financira široki spektar potreba građana – od socijalne skrbi, predškolskog odgoja, osnovnog školstva, kulture i sporta do komunalnog gospodarstva i prostornog planiranja.

Gubitak prihoda od poreza uslijed opisanih mjera porezne reforme, možemo kompenzirati na više načina. Porezni prihodi rasti će uslijed rasta plaća, gospodarskog rasta te boljom naplatom gradskih poreza.

Prihodi od pomoći planirani su sukladno financiranju projekata koji ostvaruju pravo na natječajima za sredstva EU fondova, kao što je gradnja dječjeg vrtića u Srijanima i Ostrvici, gradnja zgrade gradske i javne uprave. Tu ubrajamo i sredstva fiskalnog poravnanja u iznosu od 552.198 €, a što je pomoć iz državnog proračuna za JLS koje ostvaruju niži dohodak po glavi stanovnika od hrvatskog prosjeka. U tu grupu JLS spada i Grad Omiš.

U prihode od imovine ubraja se i prihod od zakupa gradskih nekretnina. Znamo da je zakup kampa Ribnjak po novom ugovoru znatno veći u 2023. i 2024. godini.

U 2024. godini prihod od komunalnog doprinosa i komunalne naknade planiran je prema ostvarenju za tekuću godinu, i skromniji je od plana 2023. godine.

Prihod od kazni, prvobitno planiran u 2023. godini pa prebačen u narednu godinu, odnosi se na naplatu ugovorenih penala (u sudskom procesu) i procjenjuje na iznos od 430 tisuća €.

U nastavku imamo trogodišnji niz prihoda proračuna i to izvršenje 2022. godine i planove za tekuću i narednu godinu.

|  |  |  |  |  |
| --- | --- | --- | --- | --- |
|  |  | IZVRŠENJE | PLAN | PLAN |
|  |  | 1 (€) | 2 (€) | 3 (€) |
|  |  | 01.01.2022. - 31.12.2022. | 2023 | 2024 |
| VRSTA PRIHODA / PRIMITAKA | | 11.422.535,89 | 15.602.998,78 | 15.537.229,28 |
| Prihodi od poreza | | 5.103.903,66 | 5.934.764,77 | 5.560.509,00 |
| Pomoći iz inozemstva i od subjekata unutar općeg proračuna | | 1.901.350,49 | 3.274.884,01 | 3.858.905,37 |
| Prihodi od imovine | | 1.359.282,87 | 2.004.390,00 | 2.004.360,00 |
| Prihodi od upravnih i administrativnih pristojbi, pristojbi po posebnim propisima i naknada | | 1.864.552,05 | 2.148.563,00 | 1.759.764,91 |
| Prihodi od prodaje proizvoda i robe te pruženih usluga i prihodi od donacija | | 988.595,02 | 1.713.147,00 | 1.826.490,00 |
| Kazne, upravne mjere i ostali prihodi | | 176.082,76 | 497.250,00 | 497.200,00 |
| Prihodi od prodaje nefinancijske imovine | | 28.769,04 | 30.000,00 | 30.000,00 |
| Prihodi od prodaje proizvedene dugotrajne imovine | | 28.769,04 | 30.000,00 | 30.000,00 |

1. **Kredit i otplata kredita**

Do konca 2023. godini proračun će iskoristiti dugoročni kredit kod HBOR-a u ukupnom iznosu od 2.088.663,00 € na rok otplate od 10 godina, za financiranje modernizacije i rekonstrukcije javne rasvjete energetski učinkovitim rasvjetnim tijelima. Učinak, osim ekološki prihvatljive rasvjete, odrazio bi se dugoročno na manji utrošak električne energije za javnu rasvjetu.

Godišnji trošak kamate i otplate glavnice kredita iznosi 198.175,56 €

1. **Korištenje viška prihoda iz 2023. godine**

Gradskim proračunom za 2024. godinu raspoređen je iznos viška iz 2023. godine koji se procjenjuje na iznos od 5.791 tisuću € i to iz izvora 1.1. - prihodi od poreza, imovine, pristojbi i kazni, a rasporediti će se za financiranje po programima i projektima kako slijedi:

|  |  |  |
| --- | --- | --- |
|  |  | **PLAN** |
|  |  | **(€)** |
|  |  | **2024** |
| UKUPNO RASHODI / IZDACI | | **5.791.048,91** |
| **Izvor 9.1. Opći prihodi i primici- preneseni višak** | | **5.791.048,91** |
| **Program 1001 Javna uprava i administracija** | | **762.000,00** |
| **Kapitalni projekt K101001 Nabavka poslovnog prostora** | | **762.000,00** |
| **Program 1002 Prostorno uređenje i unapređenje stanovanja** | | **2.258.275,72** |
| **Aktivnost A202001 Rashodi za najamnine** | | **14.784,00** |
| **Kapitalni projekt K101010 Gradnja i rekonstrukcija Ulice fra Stjepana Vrlića** | | **240.000,00** |
| **Kapitalni projekt K101013 Gradnja i rekonstrukcija javnih površina** | | **550.000,00** |
| **Kapitalni projekt K202005 Gradska groblja** | | **30.000,00** |
| **Kapitalni projekt K202007 Nabavka komunalne opreme** | | **35.000,00** |
| **Kapitalni projekt K202010 Ulaganja u poslovne objekte** | | **140.000,00** |
| **Kapitalni projekt K202012 Gradnja pomoćnog nogometnog igrališta** | | **400.000,00** |
| **Kapitalni projekt K202013 Gradnja zgrade gradske i javne uprave** | | **250.500,00** |
| **Kapitalni projekt K202015 Gradnja i rekonstrukcija objekata u kulturi** | | **15.000,00** |
| **Kapitalni projekt K202016 Vrtić Srijane** | | **318.000,00** |
| **Kapitalni projekt K202018 Interpretacijski centar tvrđave Mirabela** | | **51.000,00** |
| **Kapitalni projekt K202019 Vrtić Ostrvica** | | **68.878,49** |
| **Kapitalni projekt K202020 Centralna zgrada Dječjeg vrtića Omiš** | | **90.113,23** |
| **Kapitalni projekt K202021 Sportski centar Punta** | | **7.000,00** |
| **Tekući projekt T202003 Sportska dvorana Ribnjak** | | **48.000,00** |
| **Program 1006 Održavanje komunalne infrastrukture** | | **627.545,09** |
| **Aktivnost A206001 Održavanje čistoće javnih površina** | | **76.000,00** |
| **Aktivnost A206004 Održavanje zelenih površina** | | **253.345,09** |
| **Aktivnost A206006 Investicijsko održavanje komunalnig građevina i infrastrukture** | | **50.000,00** |
| **Tekući projekt T206001 Male komunalne usluge** | | **60.000,00** |
| **Tekući projekt T206002 Povremeni poslovi na održavanju javnih površina** | | **184.200,00** |
| **Tekući projekt T206003 Staro groblje Omiš** | | **4.000,00** |
| **Program 1007 Razvoj i sigurnost prometa** | | **450.000,00** |
| **Aktivnost A207001 Sufinanciranje javnog lokalnog prijevoza** | | **450.000,00** |
| **Program 1008 Poticanje razvoja turizma** | | **521.000,00** |
| **Kapitalni projekt K208004 Uređenje vezova za brodove na ušću rijeke Cetine** | | **5.000,00** |
| **Kapitalni projekt K208007 Izgradnja dužobalne biciklističke staze i šetnice** | | **513.000,00** |
| **Tekući projekt T208001 Plava zastava** | | **3.000,00** |
| **Program 1009 Promicanje kulture** | | **0,00** |
| **Aktivnost A309001 Financiranje javne djelatnosti ustanova** | | **0,00** |
| **Program 1010 Predškolski odgoj** | | **0,00** |
| **Aktivnost A310001 Financiranje redovne djelatnosti dječjih vrtića** | | **0,00** |
| **Kapitalni projekt K310002 Ulaganje u objekte** | | **0,00** |
| **Program 1016 Socijalna skrb** | | **262.000,00** |
| **Aktivnost A316002 Potpore i pomoći pojedincima, obiteljima i udrugama** | | **262.000,00** |
| **Program 1017 Razvoj sporta i rekreacije** | | **150.000,00** |
| **Aktivnost A317002 Financiranje sportskih aktivnosti** | | **150.000,00** |
| **Program 1020 Organiziranje i provođenje zaštite i spašavanja** | | **490.228,10** |
| **Aktivnost A320001 Financiranje redovne djelatnosti vatrogasne zajednice Omiš** | | **490.228,10** |
| **Program 1021 Održavanje komunalne infrastrukture kroz Vlastiti pogon** | | **270.000,00** |
| **Aktivnost A421002 Održavanje javne rasvjete** | | **270.000,00** |

1. **Rashodi**

Prikazati ćemo ukupne rashode proračuna:

|  |  |  |  |  |
| --- | --- | --- | --- | --- |
|  |  | IZVRŠENJE | PLAN | PLAN |
|  |  | 1 (€) | 2 (€) | 3 (€) |
|  |  | 01.01.2022. - 31.12.2022. | 2023 | 2024 |
| VRSTA RASHODA/ IZDATAKA | | 9.966.156,13 | 18.424.493,55 | 21.130.102,63 |
| Rashodi poslovanja | | 9.563.148,51 | 11.906.711,05 | 15.641.663,54 |
| Rashodi za zaposlene | | 2.627.471,42 | 3.169.665,34 | 3.290.660,38 |
| Materijalni rashodi | | 4.643.222,59 | 5.793.629,15 | 8.766.686,40 |
| Financijski rashodi | | 68.196,91 | 110.053,00 | 115.656,76 |
| Subvencije | | 611.310,06 | 630.600,00 | 675.000,00 |
| Pomoći dane u inozemstvo i unutar općeg proračuna | | 3.775,94 | 29.030,00 | 28.600,00 |
| Naknade građanima i kućanstvima na temelju osiguranja i druge naknade | | 338.659,51 | 547.282,00 | 696.284,00 |
| Ostali rashodi | | 1.270.512,08 | 1.626.451,56 | 2.068.776,00 |
| Rashodi za nabavu nefinancijske imovine | | 403.007,62 | 6.517.782,50 | 5.488.439,09 |
| Rashodi za nabavu neproizvedene dugotrajne imovine | | 32.185,29 | 397.050,00 | 760.300,00 |
| Rashodi za nabavu proizvedene dugotrajne imovine | | 157.371,96 | 1.223.973,00 | 1.757.870,00 |
| Rashodi za dodatna ulaganja na nefinancijskoj imovini | | 213.450,37 | 4.896.759,50 | 2.970.269,09 |

U 2024. godini Grad Omiš ulazi u novi investicijski ciklus značajnih projekata od javnog interesa, naročito u predškolskom obrazovanju, gradnji gradskih prometnica, sportskim objektima i gradnji nove upravne zgrade.

Nova kapitalna ulaganja planiraju se sufinancirati sredstvima iz vanjskih izvora te prodajom poslovnog prostora u novoj zgradi.